સેન્સેક્સ સવારના સત્રમાં ઊંચો ખુલ્યા બાદ વધીને 35,196 થયા બાદ મધ્ય સત્રમાં ગબડીને નીચામાં 34,890 થયા બાદ છેલ્લે સાધારણ 40.99 પોઇન્ટ વધીને 34,991.91 રહ્યો હતો. નિફ્ટી પણ સાધારણ 6 પોઇન્ટ સુધરીને 10,530ની સપાટીએ બંધ રહી હતી. છેલ્લા ત્રણ દિવસથી નિફ્ટી 10,500ની ઊપર ટકવાની કોશિષ કરી રહી છે અને જો આગામી દિવસોમાં 10,200ના સપોર્ટ લેવલની નીચે ગબડશે નહીં તો હાયર સપોર્ટ લેવલ બનાવીને સુધરશે એવી આશા વ્યકત કરવામાં આવતી હતી. નવેમ્બર મધ્યમાં ચાર રાજ્યોમાં ચૂંટણી રહેતાં દિવાળી પછી પણ શેરોમાં નવા કામકાજ કરવામાં સાવચેતી રહેશે અને તે સાથે કેટલાક આર્થિક ડેટા પણ જાહેર થવાના હોવાથી તેની પર પણ નજર રહેશે એમ જીયોજીત ફાઇનાન્સિયલના રિસર્ચ હેડ વિનોદ નાયરનું કહેવું હતું. માર્કેટનો ટૂંકા ગાળાનો ટ્રેન્ડ કોન્સોલિડેટ થઈ રહ્યો છે એમ જણાવીને તેમણે કહ્યું હતું કે, બજારની મધ્યમ ગાળાની ચાલનો આધાર નવેમ્બરના મધ્યમાં બનનારી ઘટનાઓ પર નિર્ભર રહેશે. નિફ્ટીની ટૂંકા ગાળાની રેન્જ 10,200થી 10,600ની રહેશે.